Helga Pedersen

:*For den danske politikeren og dommeren: [[Helga Pedersen (dansk politiker)]].*

**Helga Pedersen** (født 1973) er en norsk-samisk politiker (Ap). Hun var innvalgt på Stortinget fra Finnmark fra 2009 til 2017 og var parlamentarisk leder 2009–2013. Hun var nestleder i Arbeiderpartiet 2007–2015 og var fiskeri- og kystminister i Jens Stoltenbergs andre regjering 2005–2009, da som regjeringens yngste medlem. Pedersen var den første samisktalende nestlederen i Arbeiderpartiet. Etter at hun var ferdig på Stortinget i 2017, flyttet hun tilbake til hjemkommunen. Fra 2019 til 2023 var hun ordfører i Tana kommune.

## Bakgrunn
Pedersen ble født i Sør-Varanger i 1973, som datter av bonden Terje Pedersen (1941–) og sykepleieren Hjørdis Langholm (1942–). Hun vokste opp i Vestertana i Tana kommune, og gikk ved Vestertana skole 1979–1988. Hun gikk deretter allmennfag ved Vadsø videregående skoles avdeling i Tana 1988–1989 og ved Lycée Alain Chartier i Bayeux i Frankrike 1989–1992. Pedersen er utdannet cand.mag. med mellomfag i russisk fra Universitetet i Bergen 1993–1996 og grunnfag og mellomfag i historie ved Universitetet i Tromsø 1996–1998.

Hun var ansatt som lærer og assistent ved Boftsa skole i Tana 1992–1993, førstekonsulent i utbyggingsetaten hos Finnmark fylkeskommune 1998–2000, prosjektmedarbeider i UNEP/GRID-Arendal 2001–2002, samt prosjektleder i Tanafjordprosjektet 2002–2003. Hun arbeidet også som lærer ved Tana videregående skole i to år etter at hun forlot rikspolitikken i 2017.  

Hun ble i 2008 gift med Erik Brenli. Paret hadde da vært sammen i fire år og hadde det første barnet i 2006, i 2011 fikk de et barn til. De har nå to døtre sammen.

## Politisk karriere
Hun var leder i Tana AUF 1992–1993 og fylkessekretær i Finnmark AUF i 1997. Medlem av Arbeiderpartiets samepolitiske råd 1998–2000, leder 2000–2002. Politisk rådgiver i Nærings- og handelsdepartementet fra 17. april til 19. oktober 2001. Varamedlem av Finnmark fylkesting 1999–2003, samt fylkesordfører 2003–2005. Pedersen var statsråd i Fiskeri- og kystdepartementet i Jens Stoltenbergs andre regjering fra 17. oktober 2005 til 2. oktober 2009. Hun ble enstemmig valgt til nestleder i Arbeiderpartiet under landsmøtet i april 2007, og overtok da etter Hill-Marta Solberg. Dette vervet hadde hun fram til våren 2015.

Etter stortingsvalget 2009, da Pedersen ble valgt inn på Stortinget, trådte hun ut av regjeringen for å bli parlamentarisk leder for Arbeiderpartiet. På Stortinget var hun i perioden 2009–2013 medlem av utenriks- og forsvarskomiteen og valgkomiteen.

Etter valget i 2013 overtok først partileder Jens Stoltenberg, seinere Jonas Gahr Støre, vervet som Arbeiderpartiets parlamentariske leder. Pedersen var i denne perioden partigruppas nestleder. Hun var samtidig første nestleder i Stortingets kommunal- og forvaltningskomite.

I 2017 ble hun valgt av Stortinget som én av fem riksrevisorer for perioden 2018–2021. I 2021 ble hun gjenvalgt for perioden 2022–2025.

Pedersen ble valgt til leder i Tana Arbeiderparti 10. februar 2018. I 2019 ble hun valgt til ordfører i Tana kommune.

Hun var en av feministene bak et opprop for en inkluderende feminisme.

## Referanser


## Eksterne lenker
* 
* 
* 
* 
* Helga Pedersens blogg
*